水心先生墓下作
作者：王汶
朝代：宋

paragraphs: 排雲上殊庭，備物儼神道。
含酸步逶迤，積疹思遐漂。
乘風來帝旁，駕說落窮島。
百聖集會期，萬化資斧藻。
瞻前鳳漂漂，顧後龍矯矯。
寶璐列中華，韶音被夷獠。
肅肅闕里牆，萋萋墓林草。
誰尸兩楹夢，而復悲一老。
曩余稚養蒙，今日幸茹蓼。
超然欲徑陳，窅爾竟虛抱。
育德德何成，果行行何造。
沔彼江海流，不納此行潦。
青松露珠團，怪石紫煙遶。
千年萬年垂，封樹等穹昊。